JY LEES NOU KYK: Dié SA bekendes is op pad kansel toe
Roxy Louw en haar verloofde. Foto: Instagram (Roxy Louw).
Die liefde het behoorlik in 2018 geblom en talle plaaslike bekendes is op pad kansel toe.
Die model en branderplankryer Roxy Louw is onder die bekendes wat in 2018 verloof geraak het.
Die oudste dogter van die rugbyheld Rob Louw en haar kêrel, Sam Barton, het die nuus met haar meer as 20 000 Instagram-volgelinge gedeel.
Sam het haar heeltemal onkant betrap toe hy die jawoord vra, het Roxy aan Huisgenoot vertel.
Volgens Roxy het hulle baie vriende oor die wêreld heen; daarom sal die bruilof waarskynlik 'n drie dag lange naweekaffêre in Suid-Afrika wees met sowat 200 van hul naaste vriende.
We are so overwhelmed by all the love received! Thanks to everyone who went out of their way to celebrate with us through messages, calls, social media, the works ??. We are feeling so blessed and will try to get back to everyone once we finish celebrating here in NZ. Ps the time difference is a pain. ?? ?? We can't wait to celebrate with all of you back in Cape Town ?????. #engaged #couplegoals #love #yinyang
A post shared by Roxy Louw (@roxylouw) on Sep 8, 2018 at 3:20am PDT
Roxy het aan Huisgenoot bevestig die troue sal in Februarie 2020 wees.
Die akteur Christian Bennett, wat die rol van Emile in die kykNET & Kie-telenovela Arendsvlei vertolk, is verloof aan Liezel Chambers.
Die paartjie het mekaar drie jaar gelede ontmoet toe sy by 'n trap afgegly en hy haar vang voor sy die grond sou tref.
Hulle is die ouers van die eenjarige Phoenix Bennett, wat reeds in haar bekende akteurspa se voetspore volg. Phoenix is klein Stella in die kykNET-sepie Suidooster.
Die voormalige Stormers-kaptein Juan de Jongh en sy meisie, Simone Lourens, is ook verloof.
Die rugbybreker het op Instagram gespog hy het nou eindelik 'n verloofde.
Die aktrise Simoné Nortmann, wat die rol vertolk het van Irma Humpel in die Huisgenoot-eeufeesfliek Vir die Voëls, het ook verloof geraak aan haar beste vriend en kêrel, Andries Pretorius.
Die aktrise het reeds voorstelle gesoek by haar byna 84 000 Instagram-volgelinge oor waar die paartjie moet gaan wittebrood hou.
Die voormalige Protea-kaptein Graeme Smith het ook in 2018 vir sy prokureursmeisie, Romy Lanfranchi, die jawoord gevra. Die paartjie het in Oktober verloof geraak.
Romy het voorheen aan Huisgenoot vertel sy was uitgeboul toe sy hom die eerste keer ontmoet, veral omdat hy so plat op die aarde is. Die paartjie is sedert 2016 saam en het 'n seuntjie, Sebastian, wat in Desember twee jaar oud word. Hulle het albei twee kinders uit vorige huwelike.
En al was Katrien se versoek om met Sam te trou onsuksesvol in die kykNET-regsdrama Fynskrif, is die akteurspaar Cintaine Schutte en Carel Nel wat dié rolle vertolk, in die regte lewe op pad kansel toe.
Cintaine en Carel, wat al sewe jaar 'n paartjie is, het in September tydens 'n romantiese piekniek op Leeukop in Kaapstad verloof geraak.
"Leeukop is my gunstelingberg en is baie spesiaal vir my. Toe Carel my vra om met hom te trou, was die son besig om oor die see te sak en dit was regtig baie mooi," het die aktrise aan Huisgenoot vertel.